Izvor: N1

Dvadeset i sedam osoba na nivou Bosne i Hercegovine ima službenu pratnju, a cijeloj zemlji broj je još veći. Pet ih je odbilo to pravo. Indikativno - podatak o troškovima fizičke i tehničke zaštite nadležni nam nisu mogli saopštiti.

Beriz Belkić dugogodišnji je bh. političar. Jedan od rijetkih koji tokom obavljanja važnih funkcija uz sebe nije želio imati službene pratioce.

"Ja sam u Predsjedništvu BiH zajedno sa pokojnim Jozom Križanovićem i gospodinom Radišićem vrlo malo to koristio iako su stalni pritisci bili da se to mora, da je takva situacija, čak i kućica pred zgradom. Međutim ja to nisam koristio. Odbio sam, ali nisam ništa morao da pišem", otkrio je Belkić.

Službenu pratnju odbijao je i dok je bio u rukovodstvu Predstavničkog doma Paralmentarne skupštine.

"Meni je to smetalo. Poštujem ljude koji to rade, ali ja nisam mogao to da radim. Prvo sam smatrao da mi to ne treba – da živim u svom gradu, u svojoj zemlji i bilo bi me i stid pomalo i ljudi, da ide za mnom nekih dvoje-troje ljudi kroz grad. Ni govora na godišnje odmore. Ja jednostavno nisam želio svoj privatni život i svoje navike da mijenjam", objanio je on.

Belkićev kolega iz parlamentarnih klupa Halid Genjac, takođe je odbijao pratnju.

"Kad pogledate kretanje funkcionera po Bosni i tu masu crnih automobila u pratnji i pratilaca i naravno prvi utisak je da je to pretjerano. Kada sam bio predsjedavajući Predstavničkog doma PS BiH dva mandata 1996. i 1998. imao sam mogućnost da biram i ja sam odabrao da mi nije potrebna pratnja. Nisam ni u jednom ni u drugom mandatu imao pratioca", kazao je Halid Genjac, delegat u Domu naroda PS BiH.

No, većina zvaničnika koristi i ovo i svako drugo pravo, dok paralelno, građani godinama čekaju provođenje važnih odluka Ustavnog suda BiH ili donošenje bitnih zakona.

Trenutno, 27 osoba na nivou Bosne i Hercegovine imaju službenu pratnju. Fizičku i tehničku zaštitu 24 sata na dan. To je odbilo pet osoba koje na to imaju pravo. No, podatak o njihovim imenima u nadležnoj Direkciji za kooordinaciju policijskih tijela u BiH je tajan. I ne samo to. Poražavajuća je informacija da nije moguće utvrditi visinu troškova službene pratnje zbog toga što zavisi od obima i vrste zaštite, kako nam je saopšteno.

00:00 Izvor: N1

"Mislim da u ovakvim slučajevima možemo govoriti o nepostojanju moralne, političke, ljudske i profesionalne odgovornosti. I možemo govoriti o jednoj odrođenosti od naroda – ljudi koji žive u ovoj zemlji. Ne bih htjela da prozivam gospodina Mladena Ivanića jer se ni po čemu ne razlikuje od drugih, ali je plastičan primjer – kada ga pitate da li mu zaista treba automobil koji košta 200.000 KM on kaže ne odlučujem ja o tome, o tome odlučuju stručne službe Predsjedništva BiH", ističe novinarka Rubina Čengić.

Prema Uputstvu iz 2005., npr., članovi Predsjedništva BiH imaju po četiri policijska službenika. Zaštitna formacija određuje se na osnovu tri modela. Uobičajeno su u pratnji tri vozila. Mogu biti i četiri, a u slučaju saznanja o konkretnom ugrožavanju bezbjednosti vrlo važne ličnosti u pratnji može biti, čak, devet vozila.

N1 pratite putem aplikacija za Android | iPhone/iPad i društvenih mreža Twitter | Facebook.